ไฟแนนซ์ทูเดย์
...ต้องขอชื่นชมการปฏิวัติบริการฝากถอนเงินของธนาคารไทยพาณิชย์ ภายใต้การบริหารจัดการของ กรรณิกา ชลิตอาภรณ์ กรรมการผู้จัดการ ที่ไม่ต้องเขียนรายการให้เสียเวลา ใช้บริการแล้วโดนใจ ใช่เลย หวังว่าการเปลี่ยนแปลงครั้งนี้นอกจากเป็นผลงานชิ้นโบแดงของธนาคารไทยพาณิชย์เองแล้ว ยังน่าเป็นแรงกระตุ้นการยกระดับบริการของธนาคารพาณิชย์ทั้งระบบให้ปรับตัวรับการแข่งขันอีกด้วย
20 ก.ย. 2555

...ต้องขอชื่นชมการปฏิวัติบริการฝากถอนเงินของธนาคารไทยพาณิชย์ ภายใต้การบริหารจัดการของ กรรณิกา ชลิตอาภรณ์ กรรมการผู้จัดการ ที่ไม่ต้องเขียนรายการให้เสียเวลา ใช้บริการแล้วโดนใจ ใช่เลย หวังว่าการเปลี่ยนแปลงครั้งนี้นอกจากเป็นผลงานชิ้นโบแดงของธนาคารไทยพาณิชย์เองแล้ว ยังน่าเป็นแรงกระตุ้นการยกระดับบริการของธนาคารพาณิชย์ทั้งระบบให้ปรับตัวรับการแข่งขันอีกด้วย
...แม้ว่า เสี่ยโต้งกิตติรัตน์ ณ ระนอง รองนายกรัฐมนตรีและ รมว.คลัง จะชี้แจงต่อรัฐสภาว่าไม่เคย White Lieตัวเลขส่งออก แต่ลือกันหึ่งทั้งกระทรวงการคลังว่า “นายใหญ่” ในต่างแดนก็ยังไม่ยอมใจอ่อน ยังยืนยันที่จะเปลี่ยนตำแหน่งนี้ โดยมีตัวเลือกเป็นทั้งผู้หญิงและผู้ชายที่ไม่ได้เป็นสมาชิกบ้าน 111
...เรื่องร้อนของโครงการรับจำนำข้าวรอบใหม่ 4.05 แสนล้านบาท เป็นปมหนึ่งทำให้ จักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) ถูกโยกไปนั่งตบยุงที่ตำแหน่งรองปลัดกระทรวงการคลัง เพราะเจ้าตัวเห็นว่าควรกู้ไม่เกิน 1.5 แสนล้านบาท เพื่อรักษาสัดส่วนหนี้สาธารณะไม่ให้เกิน 50% ของจีดีพี เพราะหากเกินจุดนี้เมื่อไหร่หนี้สาธารณะจะเข้าสู่ “เรดโซน” จนเอาไม่อยู่ พุ่งปรี๊ดไปยืนยิ้มกริ่มที่ระดับ 60% ต่อจีดีพี ได้ง่ายๆ แต่ดูเหมือนฝ่ายการเมืองจะทนการยั่วยวนใจของการหว่านเงินลงไปสู่มือพ่อค้าไม่ไหว
...สำนักงบประมาณ และสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประเมินว่า โครงการรับจำนำข้าว 2 ปี ของรัฐบาลนี้จะสูงลิ่วถึง 9.34 แสนล้านบาท คิดเป็นสัดส่วนเกือบครึ่งหนึ่งของงบประมาณประเทศที่รัฐบาลประกาศใช้ในแต่ละปี และคิดเป็น 3 เท่าของงบลงทุนรัฐวิสาหกิจที่ลงทุนในแต่ละปี และมากกว่าค่าก่อสร้างรถไฟฟ้า 12 สาย ระยะทาง 495 กิโลเมตร ตามแผนแม่บทของกระทรวงคมนาคม ระยะเวลา 20 ปี ที่ต้องใช้เงินลงทุนแค่ 8.11 แสนล้านบาท เห็นการประเมินภาพแล้วหนาวววว...
ควันหลงของปิดรับสมัครผู้อำนวยการธนาคารออมสิน จะเป็นการชิงชัยของตัวแทนฝ่ายการเมืองขั้วใหญ่ที่คาดว่าจะนอนมา กับตัวแทนการเมืองขั้วเล็กที่มั่นใจว่ายังสามารถพลิกเข้าโค้งท้ายดันคนของตัวเองขึ้นมานั่งคุมธนาคารรัฐที่ปล่อนสินเชื่อปีละแสนล้านบาท กำไรปีละสองหมื่นล้านบาท ได้สำเร็จในที่สุด ใครจะเข้าวินไม่นานรู้ผลขอรับ